Predkladacia  správa

Návrh zákona o uplatnení zásady rovnakého zaobchádzania sa predkladá na základe Plánu legislatívnych úloh vlády SR na rok 2002 a uznesenia vlády SR č. 1154 (bodu B.15) z 12. decembra 2001 k Prioritným úlohám vlády SR vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001.
Problematika návrhu zákona je prioritou aproximácie práva podľa čl. 70 Európskej dohody o pridružení najmä v oblasti ochrany pracovníkov na pracovisku, ochrany zdravia a života ľudí, ochrany spotrebiteľa a ďalších, Partnerstva pre vstup, aktualizovaného znenia Národného programu pre prijatie acquis communitaire a screeningu – 13. kapitola, časť 13.01 – Pracovné právo a časť 13.4 Boj proti rasizmu. V negociačnej pozícii ku kapitole 13 – Sociálna politika a zamestnanosť Slovenská republika prevzala záväzok dosiahnuť úplnú kompatibilitu s acquis v oblasti pracovného práva a v oblasti rovnakého zaobchádzania mužov a žien do konca roku 2002 a záväzok pripravenosti Slovenskej republiky na jeho implementáciu v plnom rozsahu k referenčnému dátumu vstupu do Európskej únie 1. januára 2004.
V primárnom práve Európskych spoločenstiev je zámer prijatia opatrenia na boj proti diskriminácii vyjadrený v článku 13 Zmluvy o založení Európskeho spoločenstva v jej amsterdamskom znení. V sekundárnom práve je zásada rovnakého zaobchádzania premietnutá v smernici Rady č. 2000/43/ES z 29. júna 2000, ktorá ustanovuje zásadu rovnakého zaobchádzania s osobami bez ohľadu na rasový alebo etnický pôvod  a smernice č. 2000/78/ES z 27. novembra 2000, ktorá ustanovuje všeobecný rámec rovnakého zaobchádzania v zamestnaní a zárobkovej činnosti, ktoré tento návrh zákona implementuje.
Predkladaný návrh zákona konkretizuje obsah ustanovení o rovnosti a o zákaze diskriminácie, ktoré sú zakotvené v Ústave SR, v niektorých medzinárodných zmluvách, vo viacerých zákonoch, ako aj v Dodatkovom protokole č. 12 k Dohovoru o ochrane ľudských práv a základných slobôd. V súlade s vyššie uvedenými smernicami stanovuje definície všetkých foriem diskriminácie (priama diskriminácia, nepriama diskriminácia, obťažovanie, neoprávnený postih), teda prípadov porušenia zásady rovnakého zaobchádzania. Tieto definície právny poriadok Slovenskej republiky doteraz neobsahuje. Okrem toho, v súlade s požiadavkami uvedených smerníc upravuje aj prostriedky právnej ochrany v takýchto prípadoch. V súvislosti  bude potrebné zaviesť aj nový právny inštitút, prenesenie dôkazného bremena na žalovaného v prípadoch prima facie, teda ak osoba, ktorá sa cíti byť poškodená z dôvodu neuplatnenia zásady rovnakého zaobchádzania predloží súdu dôkazy, z ktorých možno dôvodne usudzovať, že k diskriminácii došlo. Zavedenie tohto inštitútu vyvolá novelizáciu Občianskeho súdneho poriadku.
Vypracovaniu návrhu zákona predchádzala rozsiahla analýza právnych predpisov obsahujúcich ustanovenia, ktoré upravujú zákaz všetkých foriem diskriminácie v porovnaní s medzinárodnými dokumentmi o ľudských právach a slobodách, ktorými je Slovenská republika viazaná, ktorej obsahom sú aj čiastočné výsledky z oblasti aplikácie právnych predpisov súdmi, prípadne orgánmi štátnej správy. Cieľom bolo zistiť, či právna úprava zákazu diskriminácie je vo všetkých oblastiach dostatočná. Pri príprave návrhu zákona bola použitá aj analýza, ktorá bola vypracovaná na základe objednávky Ministerstva práce, sociálnych vecí a rodiny SR,  SPRÁVOU PROJEKTU EÚ  - Phare projekt v SR: „Legislatívne poradenstvo pre aproximáciu práva zamerané na krátkodobé a strednodobé priority Partnerstva pre vstup“. Predkladaný návrh zákona je všeobecný predpis, a terajšie ustanovenia o zákaze diskriminácie dopĺňa. Prijatím tohto návrhu zákona sa dosiahne čiastočná zhoda s uvedenými predpismi. K dosiahnutiu úplnej zhody bude potrebné postupne novelizovať viaceré zákony.
Na príprave návrhu zákona sa podieľali viaceré domáce i zahraničné organizácie. K predloženému návrhu zákona podali aj odborné posudky medzinárodne uznávaní experti American Bar Association New York (CEELI), European Roma Rights Center Budapest a Úradu vysokého komisára pre národnostné menšiny OBSE Haag. Na základe ich odporúčania sa súčasne s týmto návrhom zákona bol vypracovaný aj návrh zákona o zriadení Centra pre rovnaké zaobchádzanie, resp. ako alternatíva aj novela zákona č. 308/1993 Z. z. o zriadení Slovenského národného strediska pre ľudské práva.

Návrh zákona bol predmetom pripomienkového konania. Bol zverejnený na internete a okrem subjektov uvedených v Čl. 9 odsek 2 Legislatívnych pravidiel vlády Slovenskej republiky boli oslovené aj ďalšie subjekty. Celkom bolo oslovených 45 subjektov. Ich zoznam a výsledky pripomienkového konania sú uvedené  vo Vyhodnotení pripomienkového konania. Pripomienky do stanoveného termínu zaslalo 40 subjektov, z ktorých 20 subjektov nemalo žiadne pripomienky. Hromadná pripomienka nebola uplatnená.

Návrh zákona bol dňa 26. apríla 2002 predložený na prerokovanie Rade hospodárskej a sociálnej dohody. Legislatívna rada vlády SR ho prerokovala na svojom zasadnutí dňa 18. apríla 2002 a 30. apríla 2002. Nové znenie návrhu zákona o uplatnení zásady rovnakého zaobchádzania sa predkladá po prepracovaní na základe pripomienok a odporúčaní tak pripomienkujúcich subjektov, ako aj Legislatívnej rady vlády SR.

Návrh zákona nebude mať zvýšený dopad na štátny rozpočet. Nebude mať enviromentálny dopad a ani vplyv na zamestnanosť a na tvorbu pracovných miest.